
Gömbi körlemezbe írt véletlen gömbi körpoligonok

A dolgozat szférikus körlemezbe írt véletlen körpoligonok aszimptotikus tulajdonságaival foglalkozik. A véletlen modellben egy r sugarú gömbi körlemezből választott egyenletes minta gömbi r-orsókonvex burkát -vagyis az összes őt tartalmazó r sugarú gömbi körlemez metszetét- tekintjük, majd vizsgáljuk a kapott körpoligon tulajdonságait, ha a minta elemszáma tart végtelenbe.
A dolgozat kapcsolatot teremt két ismert eredmény között: az egyik modellben az egyenletes minta a fél gömbfelszínről származik, és azok gömbi konvex burkát tekintjük; a másik modellben a pontok egy síkbeli r sugarú körlemezből származnak, a vizsgált véletlen objektum pedig a pontok r-orsókonvex burka. A véletlen szférikus-, valamint orsókonvex poligon csúcsszáma mindkét modellben egy véges konstanshoz tart, és ezen konstansok megegyeznek. A dolgozatban igazoljuk, hogy a csúcsszám gömbi orsókonvexitás esetén -amely átmenetként értelmezhető a két modell között- is ugyanezen konstanshoz tart.



